钦定古今图书集成/明伦汇编/氏族典/第528卷 > 《禹州志》 > 郭璞
## 钦定古今图书集成/明伦汇编/氏族典/第528卷 > 《禹州志》 > 郭璞

按《晋书郭璞传》：“璞字景纯，河东闻喜人。父瑗，终于建
平太守。璞好经术，博学有高才，而讷于言论，词赋为
中兴之冠，好古文奇字，妙于阴阳算历。有郭公者，客
居河东，精于卜筮，璞从之受业。公以《青囊中书》九卷
与之，由是遂洞五行、天文、卜筮之术，禳灾转祸，通致
无方。惠怀之际，河东先扰，璞于是潜结姻昵及交游”
数十家。避地东南，至宣城，太守殷祐引为参军。王导
深重之，引参己军事。璞著《江赋》，其辞甚伟，为世所称。
后复作《南郊赋》，元帝见而嘉之，以为著作佐郎，迁尚
书郎。数言便宜，多所匡益。明帝之在东宫，与温峤、庾
亮并有布衣之好，璞亦以才学见重，埒于峤、亮，论者
美之。然性轻易，不修威仪，嗜酒好色，时或过度。璞既
好卜筮，缙绅多笑之。又自以才高位卑，乃著《客傲》。以
母忧去。王敦起为记室参军。敦将举兵，使璞筮。璞曰：
“无成更筮，寿几何？”答曰：“明公起事，必祸不久，若住武
昌，寿不可测。”敦怒曰：“卿寿几何？”曰：“命尽今日日中。”敦
怒，收斩之。敦平，赠弘农太守。子𪉑，官至临贺太守。